In nomine domini Dei et Salvatoris nostri, Jhesu-Christi, Hludovicus, rex Francorum, omnibus principibus et fidelibus regni mei, utriusque sexus et ordinis. Pia postulatio voluntatis effectu debet prosequente compleri quatinus et devotionis sinceritas laudabiliter enitescat, et utilitas postulata vires indubitanter assumat; unde ego, pulsatus precibus Arnaldi, abbatis cenobii Sancti-Petri-Vivi, quod olim, temporibus magni regis Chlodovei, ad orientalem plagam urbis Senonum a quadam filia ejus, nomine Techilda, ipsa adjuvante, fundatum et rerum suarum muneribus et rebus ditatum, per presentis precepti paginam statuo atque confirmo, ut quecumque predia, quascumque possessiones eadem bone memorie femina, idem rex et successores ejus reges Francorum, antecessores scilicet mei, contulerunt eidem case Dei, et quecumque ad ipsum cenobium aliorum fidelium videntur devotionibus pertinere, quecumque etiam in futurum poterit adipisci, firma sibi, illibata permaneant. Illud etiam inserere placuit ut quoddam monasterium quod in Arvernico pago est situm, quodque idem prefatus rex de possessionibus cujusdem superbissimi ducis Aquitanie, nomine Basoli, quem rebellantem in montanis cepit et carceratum Senonas, multo tempore, tenuit, tandemque eidem filie sue ut monachum eum faceret in prefato monasterio, scilicet Sancti-Petri-Vivi, dedit sub tuitione regum Francorum nostra semper eidem abbatie subjectum, absque ullius persone calumpnia vel contradictione permaneat. Statuo etiam et confirmo omnia regalia precepta que antecessores mei reges eidem abbatie, de qua sermo est, fecerunt, precipue que illud quod Hludovicus piissimus augustus et rex, Jheremie Senonensi archiepiscopo et Frocberto, abbati ejusdem cenobii, fecit et confirmavit. Quicquid preterea immunitatis, quicquid libertatis seu donationis a prefatis regibus, quicquid a pontificibus, quicquid ab utriusque sexus fidelibus et ordinibus, idem monasterium hactenus obtinuisse cognoscitur, ratum, firmumque manere jubeo et confirmo. De monasterio autem prefato, Mauriacensi scilicet, jubeo et confirmo ut sub jure et potestate, et ordinatione atque tuitione supradicti abbatis Ar., et successorum ejus permaneat; et sic eis liceat constituere que agenda sunt, sicut in abbatia sua que caput est hujus membri. Hanc igitur auctoritatem precepti nostri ut inviolabiliter conservetur, anuli nostri impressione et sigillo signari jussimus. Actum Senonas, in curia nostra, anno ab incarnatione Domini Mº Cº XIIº, anno quoque consecrationis nostre.